
Stratégiai döntési pontok a romániai hízómarha-termékpályán

Románia földrajzi adottságainak köszönhetően óriási agrárpotenciállal rendelkezik. Az ország étkezési szokásainak szempontjából a marhahús fogyasztása nem meghatározó, de az előrejelzések szerint az egy főre jutó éves fogyasztás értéke növekedni fog. A romániainál lényegesen magasabb európai fogyasztási szint is mérsékelten növekedni fog a következő évtizedben, de a legnagyobb európai marhahúsfogyasztó országok most sem képesek kielégíteni saját keresletüket. A romániai hízómarha termékpálya azért rendelkezik potenciállal, mert a hazai fogyasztás növekedése mellett lehetőség lehet az exportpozíció megerősítésére is.
Dolgozatom célja az agráripar elemzése a marha termékpálya meghatározó elemeinek behatárolására és analizálására fókuszálva. Az elemzés következtetéseinek felhasználásával stratégiai irányvonalakat alkotok a termékpálya számára és ezeket egy konkrét vállalati példán keresztül stratégiai döntési pontok megválaszolásának formájában alkalmazom a sajátos helyzet figyelembevételével.



